‘Shutdown’-betogings brei uit na EnnerdaleInwoners van Westbury buite die Sophiatown-polisiestasie vroeër vandeesweek (Foto: Itumeleng English/ANA) Die polisie het Vrydag gesê die situasie is oorwegend kalm in bruin informele nedersettings waar betogings teen “marginalisering en verwaarlosing” plaasvind. “Die situasie is rustig by Ennerdale (Gauteng). Geen geweld is in hierdie stadium aangemeld nie en niemand is nog in hegtenis geneem nie,” het Kay Makhubele, woordvoerder van die polisie, gesê. Volgens hom is daar ook geen skade aan eiendom aangemeld nie. Polisiebeamptes is na die betrokke gebiede ontplooi waar inwoners paaie versper en buitebande aan die brand gesteek het. Die betogings in Ennerdale, Eldorado Park, Lenasia en ander “bruin plakkerskampe” het een dag begin ná betogings in Westbury bedaar het. Inwoners van Westbury is al ŉ paar dae lank in botsings met die polisie gewikkel teen skietery en ander misdade wat op dwelmhandelaars in die gebied geblameer word. Hulle het ook beamptes van Sophiatown-polisiestasie daarvan beskuldig dat hulle kop in een mus is met misdadigers in Westbury. Die groep is deel van ŉ beplande “shutdown” in dele van Gauteng. Inwoners van die betrokke gebiede kla oor dwelmgebruik, vuurwapenmisdaad en versuim van die polisie om op te tree teen die probleme, wat met werkloosheid onder die jeug verbind word. ŉ Total Shutdown-betoging het in September in werkersklasbuurte van Kaapstad begin. Organiseerders voer aan daar was nie veel verandering sedert apartheid tot ŉ val gekom het nie en misdaad en geweld teister gemeenskappe. “As die Wes-Kaapse #TotalShutdown neem ons kennis dat gemeenskappe in verskeie provinsies bymekaarkom en soortgelyke aksies in hul omgewing beplan. Ons salueer julle hiervoor,” het een van die organiseerders, Henriette Abrahams, gesê.